ORDE do 26 de xaneiro de 2006 pola que se establecen as bases reguladoras da liña de incorporación estable do Programa de incentivación da incorporación e intensificación da actividade investigadora na Comunidade Autónoma de Galicia.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 03/02/2006

A Lei 12/1993, de fomento da investigación e desenvolvemento tecnolóxico de Galicia, no seu artigo 1, establece como obxectivo xeral o fomento da investigación científica e a innovación tecnolóxica para promover o desenvolvemento económico, social e produtivo de Galicia. Como unha ferramenta encamiñada ao logro deste obxectivo, a citada lei, no seu capítulo II, crea o Plan Galego de Investigación e Desenvolvemento Tecnolóxico. O Consello da Xunta de Galicia, na súa reunión do 14 de marzo de 2002, aprobou o Plan Galego de Investigación, Desenvolvemento e Innovación Tecnolóxica (2002-2005). O dito plan foi prorrogado por acordo do Consello da Xunta na súa reunión do 1 de decembro de 2005 ata que sexa aprobado o novo Plan Galego de Investigación, Desenvolvemento e Innovación Tecnolóxica (2006-2010).
O plan está integrado por programas xerais, sectoriais e horizontais. Dentro dos programas horizontais figura o Programa de Recursos Humanos que ten, entre outros obxectivos, o de incrementar os recursos humanos dedicados a actividades de I+D+I tanto en número como en especialización nas áreas de maior interese, así como incrementar o número de doutores e tecnólogos incorporados ao sistema público de I+D.
A Orde ECI/1520/2005, do 26 de maio, do Ministerio de Educación e Ciencia, establece o Programa de incentivación da incorporación e intensificación da actividade investigadora (Programa I3), no marco do Plan Nacional de Investigación Científica, Desenvolvemento e Innovación Tecnolóxica 2004-2007.
A citada orde determina, no seu punto oitavo, que o programa se desenvolverá mediante a formalización de protocolos xerais de colaboración plurianuais, que se concretarán en convenios específicos anuais coas comunidades autónomas.
En data do 24 de outubro de 2005 asinouse o Protocolo xeral de colaboración entre a Xunta de Galicia e o Ministerio de Educación e Ciencia e en data de 22 de decembro de 2005 o convenio específico para o ano 2005.
O Programa I3 establece dúas liñas de actuación: a liña de incorporación estable e a liña de intensificación. A liña de incorporación estable, á que se refire esta orde, está destinada a incentivar a ocupación de postos de traballo de carácter permanente por funcionarios e/ou contratados laborais, que posúan unha traxectoria investigadora destacada. Para o desenvolvemento desta liña de actuación concederanse axudas para os postos que fosen ocupados, no/s ano/s que establezan as ordes correspondentes.
De acordo co anterior e coa finalidade de atender o compromiso establecido no convenio co Ministerio de Educación y Ciencia, a Consellería de Innovación e Industria
DISPÓN:
Artigo 1º.-Obxecto.
A presente orde establece as bases que regularán a convocatoria de axudas, en réxime de publicidade, obxectividade e concorrencia competitiva, que se desenvolverán nos centros de I+D, sen ánimo de lucro e con sede en Galicia, co obxecto de:
-Fomentar a incorporación estable dos investigadores cunha traxectoria investigadora destacada, nas universidades, no Consello Superior de Investigacións Científicas (CSIC) e outros organismos públicos de investigación, e demais centros de I+D.
-Favorecer a captación ou recuperación de investigadores españois ou estranxeiros de recoñecida experiencia, para a súa incorporación ao sistema español de ciencia e tecnoloxía.
-Incentivar a incorporación ao sistema nacional de I+D de investigadores mozos con alto potencial investigador en grupos emerxentes e consolidados.
Artigo 2º.-Beneficiarios.
Poderán ser beneficiarios das axudas, que se conceden en aplicación desta liña de actuación, os centros de I+D, sen ánimo de lucro e con sede en Galicia, que reúnan as condicións exixidas no artigo 13 da Lei 38/2003, do 17 de novembro, xeral de subvencións.
Para os efectos deste programa os centros de I+D poderán ser:
-As universidades galegas.
-Os centros do CSIC con sede en Galicia.
-Organismos públicos de investigación recoñecidos como tales pola Lei 13/1986, do 14 de abril, de fomento e coordinación xeral da investigación científica e técnica, con sede en Galicia.
-Os centros de I+D con personalidade xurídica propia vencellados ou dependentes da Administración xeral do Estado con sede en Galicia.
-Os centros de I+D con personalidade xurídica propia vencellados ou dependentes da Administración da Comunidade Autónoma de Galicia ou das entidades locais galegas.
-As entidades privadas sen ánimo de lucro con capacidade e actividade demostrada en I+D, con sede en Galicia.
-Os centros tecnolóxicos, con sede en Galicia, que sexan propiedade maioritaria das administracións públicas.
-Os recoñecidos segundo o Real decreto 2609/1996, do 20 de decembro, con sede en Galicia.
A Consellería de Innovación e Industria establecerá anualmente e mediante convocatoria pública o número e contía das axudas que se vaian conceder. Ademais, nesa convocatoria estableceranse os requisitos específicos dos candidatos atendendo a unha traxectoria investigadora destacada.
Unha vez levada a cabo a correspondente selección entre as universidades e demais centros de I+D do seu territorio e antes da resolución da concesión das axudas, a Consellería de Innovación e Industria presentará a relación de postos elixibles á Agencia Nacional de Avaliación e Prospectiva (ANEP), para os efectos da emisión da certificación do cumprimento dos requisitos de calidade da produción e actividade científico-tecnolóxica que impliquen unha traxectoria destacada.
Artigo 3º.-Requisitos dos postos elixibles.
Os postos de traballo que obteñan financiamento na liña de incorporación estable do programa I3 deberán estar ocupados por investigadores ou profesores-investigadores que reúnan os seguintes requisitos:
a) Estar en posesión do grao de doutor cunha antigüidade mínima de seis anos, entendéndose que a data de obtención do grao de doutor é a da lectura e aprobación da tese doutoral. No caso daqueles investigadores que estean en posesión de máis dun doutorado, este requisito referirase ao primeiro dos doutorados obtidos.
b) Ter unha experiencia posdoutoral, non inferior a 24 meses, nas universidades ou centros de I+D, españois ou estranxeiros, distintos a aquel no que estean prestando os seus servizos; ou ter cursado de maneira íntegra e obtido o título de doutor nalgunha universidade estranxeira.
c) Cumprir os requisitos de calidade da produción e actividade científico-tecnolóxica que impliquen unha traxectoria investigadora destacada para os efectos do programa, segundo os criterios establecidos polo Ministerio de Educación e Ciencia na Orde de bases ECI/1520/2005, do 26 de maio, desenvolvida na resolución do 20 de xullo de 2005 da Secretaría de Estado de Universidades e Inves
tigación, así como no Protocolo xeral de colaboración 2005-2007.
Artigo 4º.-Compatibilidade.
As axudas concedidas serán compatibles con outras axudas ou subvencións destinadas ao fomento e á calidade da investigación, de acordo co establecido na normativa aplicable. Esta compatibilidade estará condicionada a que o importe das axudas concedidas, illadamente ou en concordancia con outras, non supere o custo da actividade subvencionada.
Cando a entidade beneficiaria reciba outros fondos cos mesmos obxectivos que os establecidos neste programa, deberá poñelo en coñecemento da Dirección Xeral de Investigación, Desenvolvemento e Innovación e do Ministerio de Educación e Ciencia.
Artigo 5º.-Contía da axuda e pagamento.
A liña de incorporación estable do Programa I3 poderá establecer dous niveis de axudas, en función da traxectoria do profesor investigador que ocupe o posto, e cando corresponda, poderase acordar o destino dunha parte das axudas, á incentivación de accións complementarias que favorezan o cumprimento dos obxectivos do programa.
Aos postos de traballo que resulten elixidos deberán corresponderlles as seguintes retribucións mínimas:
a) Retribucións non inferiores ás dun profesor/a titular de universidade ou categoría equivalente nos organismos públicos de investigación, para o caso do primeiro nivel.
b) Retribucións non inferiores ás dun profesor/a catedrático/a da universidade ou categoría equivalente nos organismos públicos de I+D para o caso do segundo nivel.
O pagamento das axudas farase efectivo unha vez que os centros de I+D (universidade, CSIC...) xustifiquen que as prazas solicitadas estivesen cubertas durante o ano correspondente polas persoas que reúnan todos os requisitos que aparecen reflectidos no artigo 3 da presente orde.
Artigo 6º.-Formalización de solicitudes.
As solicitudes serán presentadas polos representantes legais dos centros reflectidos no artigo 2 da presente orde.
O modelo oficial, así como a documentación necesaria, publicarase xunto coa orde de convocatoria anual e estará á disposición dos interesados nas dependencias da Consellería de Innovación e Industria e na Internet, nos enderezos electrónicos:
http://www.xunta.es/conselle/in
, ou en http://www.dxid.org, e presentaranse dirixidas ao conselleiro de Innovación e Industria, ou ben por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 7º.-Prazo de presentación de solicitudes.
O prazo de presentación de solicitudes será dun mes contado a partir do día seguinte ao da publicación da correspondente convocatoria no DOG.
Artigo 8º.-Tramitación.
A instrución do procedemento corresponderalle á Dirección Xeral de Investigación, Desenvolvemento e Innovación.
Se a documentación achegada estivese incompleta, requirirase do solicitante que no prazo de dez días complete ou emende as deficiencias observadas, con advertencia de que, de non facelo, se lle considerará desistido da súa solicitude e se procederá consonte o disposto no artigo 71 da Lei 30/1992, modificada pola Lei 4/1999, e cos efectos previstos no artigo 42.1º da dita lei.
Aqueles centros que non cumpran os requisitos establecidos nas bases da convocatoria serán excluídos mediante a oportuna resolución.
A ocultación de datos, a súa alteración ou calquera manipulación da información solicitada, será causa de desestimación da solicitude presentada, con independencia de que se poida acordar outro tipo de actuacións.
Artigo 9º.-Avaliación.
A avaliación das solicitudes será realizada por unha comisión que terá a seguinte composición.
Presidente:
O director xeral de Promoción Científica e Tecnolóxica da Consellería de Educación e Ordenación Universitaria.
Vogais:
O subdirector xeral de Xestión do PGIDT da Dirección Xeral de Investigación, Desenvolvemento e Innovación da Consellería de Innovación e Industria ou, no seu defecto, o xefe de Servizo de Xestión Administrativa e Económica do PGIDIT.
O subdirector xeral de Innovación Empresarial da Dirección Xeral de Investigación, Desenvolvemento e Innovación da Consellería de Innovación e Industria, ou, no seu defecto, o xefe do Servizo de Xestión Técnica.
Actuará como secretario un funcionario da Dirección Xeral de Investigación, Desenvolvemento e Innovación que será nomeado polo director xeral.
A citada comisión elevará a súa proposta ao conselleiro de Innovación e Industria a través da Dirección Xeral de Investigación, Desenvolvemento e Innovación, para a súa posterior resolución.
Previamente á proposta da comisión, as solicitudes deberán serlle remitidas á ANEP, para os efectos da emisión da certificación do cumprimento dos requisitos do artigo 3º da presente orde.
A axuda técnica e administrativa á Comisión de Avaliación correspóndelle á Dirección Xeral de Investigación, Desenvolvemento e Innovación da Consellería de Innovación e Industria.
A proposta da comisión fundamentarase no maior esforzo realizado polos centros na creación de postos de carácter permanente, de forma que as prazas se repartirán proporcionalmente entre os centros solicitantes tendo en conta o número de postos de traballo de carácter permanente solicitados na correspondente convocatoria, que foran creados no ano 2005 por cada un dos citados centros participantes e que posúan a certificación do cumprimento dos requisitos emitida pola ANEP.
No caso de empate no número de postos aos que se refire o parágrafo anterior, a comisión deberá contemplar de maneira preferente aqueles ámbitos que establece o Plan Galego de Investigación (PGIDIT) da Xunta de Galicia, que aposta por todas as áreas científicas e tecnolóxicas, en especial pola investigación básica ou fundamental, baixo criterios de calidade e excelencia, e que, pola súa vez, prioriza as liñas de interese estratéxico para os sectores produtivos ou de gran transversalidade.
Artigo 10º.-Resolución.
A competencia para resolver estas axudas correspóndelle ao Conselleiro de Innovación e Industria sen prexuízo da súa posible delegación noutros órganos da consellería de Innovación e Industria. Esta resolución publicarase no Diario Oficial de Galicia.
Todas as solicitudes serán resoltas no prazo máximo de 6 meses, contados desde a publicación da convocatoria de presentación das solicitudes.
A non resolución en prazo faculta os interesados para entender desestimadas as súas solicitudes, de conformidade co previsto no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
Contra a resolución expresa ou presunta que poña fin á vía administrativa, os interesados poderán interpoñer recurso potestativo de reposición ante o conselleiro de Innovación e Industria, no prazo dun mes, contado a partir do día seguinte ao da recepción da correspondente notificación no caso de resolución expresa. No caso de que a resolución se entenda desestimatoria por silencio administrativo, o prazo será de tres meses contados a partir do día seguinte a aquel en que se produza o acto presunto.
De non estimar a presentación deste recurso poderán os interesados interpoñer recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses contados a partir do día seguinte a aquel en que se produza o acto presunto.
Artigo 11º.-Modificación da resolución de concesión de axudas.
Toda alteración das condicións tidas en conta para a concesión da subvención poderá dar lugar á modificación da resolución de concesión da axuda, que será ditada pola Consellería de Innovación e Industria, tal como se especifica no artigo 12 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e en todo caso, pola obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais.
Artigo 12º.-Reintegro da axuda.
Os beneficiarios das axudas concedidas ao abeiro da presente orde deberán proceder ao reintegro total ou parcial da subvención ou axuda pública percibida e dos xuros de demora devengados, desde o momento do seu pagamento ata a data na que se acorde a procedencia do reintegro nos supostos previstos no punto 10 do artigo 78 do texto refundido da Lei de réxime orzamentario de Galicia.
Artigo 13º.-Renuncia das axudas.
No caso de o beneficiario renunciar ás axudas unha vez percibidas, procederase consonte o establecido no artigo anterior.
Santiago de Compostela, 26 de xaneiro de 2006.
Fernando Xabier Blanco Álvarez
Conselleiro de Innovación e Industria